b'\n_START_ARTICLE_\nBat Masterson\n_START_PARAGRAPH_\n"Bat" Masterson (oik. joko William Barclay Masterson  tai Bartholomew Masterson, 24. marraskuuta 1853 tai 1856 \xe2\x80\x93 25. lokakuuta 1921) oli legendaarinen "villin l\xc3\xa4nnen hahmo", joka el\xc3\xa4ess\xc3\xa4\xc3\xa4n toimi muun muassa biisoninmets\xc3\xa4st\xc3\xa4j\xc3\xa4n\xc3\xa4, armeijan tiedustelijana, pelurina, rajaseudun lainvalvojana ja lopulta urheilutoimittajana ja kolumnistina The Morning Telegraph -sanomalehdess\xc3\xa4. Bat Masterson oli jo el\xc3\xa4ess\xc3\xa4\xc3\xa4n tunnettu revolverisankarina, vaikka h\xc3\xa4nen tiedet\xc3\xa4\xc3\xa4n tappaneen ainoastaan yhden miehen aseellisessa yhteenotossa.\n_START_SECTION_\nNimi ja syntym\xc3\xa4\n_START_PARAGRAPH_\n"Bat" Masterson syntyi irlantilaiseen perheeseen. H\xc3\xa4nen \xc3\xa4itins\xc3\xa4 oli Cathrine McGurk ja is\xc3\xa4ns\xc3\xa4 Thomas Masterson. Bartholomew on katolisten kirkonkirjojen mukaan syntynyt Kanadassa, mutta my\xc3\xb6hemmin h\xc3\xa4n itse v\xc3\xa4itti syntyneens\xc3\xa4 Illinoisissa tai Missourissa._NEWLINE_Batin oikea nimi oli joko William Barclay Masterson tai Bartholomew Masterson. Vuoden 1870 kirjat St Clair Countyssa, Illinoisissa ilmoittavat h\xc3\xa4nen nimekseen Bartholomaeus Masterson ja syntym\xc3\xa4paikakseen Kanadan._NEWLINE_Sanotaan ett\xc3\xa4 h\xc3\xa4nen lempinimens\xc3\xa4 "Bat" olisi lyhennys Bartholomewista. V\xc3\xa4rikk\xc3\xa4\xc3\xa4mm\xc3\xa4t kuvaukset sanovat ett\xc3\xa4 "Bat" johtui siit\xc3\xa4 ett\xc3\xa4 h\xc3\xa4n kuljetti mukanaan k\xc3\xa4velysauvaa, jota h\xc3\xa4n k\xc3\xa4ytti nuijana joutuessaan tappeluun._NEWLINE_"Bat" oli toiseksi vanhin perheen seitsem\xc3\xa4st\xc3\xa4 lapsesta ja h\xc3\xa4n asui lapsuudessaan lukuisissa eri paikoissa, New Yorkissa, Illinoisissa, Kansasissa ja Quebecissa.\n_START_SECTION_\nUra\n_START_PARAGRAPH_\nMy\xc3\xb6h\xc3\xa4isin\xc3\xa4 teinivuosinaan Bat alkoi veljiens\xc3\xa4 Edin ja Jimin kanssa ammattimaisiksi biisoninmets\xc3\xa4st\xc3\xa4jiksi. Batin tiedet\xc3\xa4\xc3\xa4n osallistuneen Teksasissa tapahtuneeseen Adobe Wallsin taisteluun comanche-intiaaneja vastaan. Bat toimi t\xc3\xa4ll\xc3\xb6in armeijan tiedustelijana sodassa intiaaneja vastaan._NEWLINE_Bat Mastersonin ensimm\xc3\xa4inen tunnettu aseellinen taistelu tapahtui Sweetwaterissa, Teksasissa vuonna 1876. Taistelun syyn\xc3\xa4 oli mustasukkaisuus. Masterson sai kohtaamisessa luodin lantioonsa, jonka seurauksena Bat joutui k\xc3\xa4ytt\xc3\xa4m\xc3\xa4\xc3\xa4n k\xc3\xa4velysauvaa loppuel\xc3\xa4m\xc3\xa4ns\xc3\xa4._NEWLINE_Vuonna 1877 h\xc3\xa4n muutti veljiens\xc3\xa4 l\xc3\xa4heisyyteen Dodge Cityyn, Kansasiin. Jim toimi siell\xc3\xa4 osakkaana saluunassa ja Ed toimi lainvalvojana. Pian saapumisensa j\xc3\xa4lkeen Bat joutui ongelmiin paikallisen sheriffin kanssa ja joutui pid\xc3\xa4tetyksi. H\xc3\xa4n kuitenkin vapautui syytteist\xc3\xa4. H\xc3\xa4n toimi t\xc3\xa4m\xc3\xa4n j\xc3\xa4lkeen Wyatt Earpin kanssa lainvalvojina._NEWLINE_H\xc3\xa4nen veljens\xc3\xa4 Ed, joka toimi Dodge Cityss\xc3\xa4, surmattiin vuonna 1878. Pian t\xc3\xa4m\xc3\xa4n j\xc3\xa4lkeen Bat Masterson lopetti toimensa Ford Countyn sheriffin\xc3\xa4 vuonna 1879, koska h\xc3\xa4net \xc3\xa4\xc3\xa4nestettiin virasta._NEWLINE_Seuraavina vuosina Bat eli pelurina ja my\xc3\xb6hemmin Coloradossa sheriffin\xc3\xa4._NEWLINE_Masterson muutti New Yorkiin vuonna 1902 ja h\xc3\xa4net pid\xc3\xa4tettiin l\xc3\xa4hes v\xc3\xa4litt\xc3\xb6m\xc3\xa4sti korttihuijauksesta ja k\xc3\xa4tketyn aseen hallussapidosta. Korttihuijaussyyte hyl\xc3\xa4ttiin ja h\xc3\xa4n sai 10 dollarin sakon aseen hallussapidosta._NEWLINE_Masterson ryhtyi The Morning Telegraph -lehden urheilutoimittajaksi ja kolumnistiksi. Masterson kuoli vuonna 1921 syd\xc3\xa4nkohtaukseen. H\xc3\xa4net haudattiin New Yorkin Woodlawn Cemeteryyn._NEWLINE_Bat Masterson oli RMS Titanicin hylyn l\xc3\xb6yt\xc3\xa4neen Robert Ballardin iso-isois\xc3\xa4._NEWLINE_Bat Mastersonista tehtiin 1960-luvulla televisiosarja, jota n\xc3\xa4htiin Suomessakin. P\xc3\xa4\xc3\xa4roolin tulkitsi rentoon ja kuitenkin tinkim\xc3\xa4tt\xc3\xb6m\xc3\xa4\xc3\xa4n tapaansa konkari Gene Barry. Ville-Veikko Salminen n\xc3\xa4ytteli Bat Mastersonia elokuvassa Speedy Gonzales \xe2\x80\x93 Noin 7 veljeksen poika (1970).'